b'\n_START_ARTICLE_\nTapani Talari\n_START_PARAGRAPH_\nTapani Talari (s. 20. marraskuuta 1936 Helsinki) on suomalainen heraldikko ja graafinen suunnittelija. H\xc3\xa4n on suunnitellut vaakunoita, lippuja ja p\xc3\xb6yt\xc3\xa4viirej\xc3\xa4 sek\xc3\xa4 mitaleja, ansiomerkkej\xc3\xa4, erikoisleimoja ja sinettej\xc3\xa4. H\xc3\xa4n on suunnitellut ja taittanut lukuisa julkaisuja sek\xc3\xa4 osallistunut heraldisten julkaisujen toimitusty\xc3\xb6h\xc3\xb6n (Heraldiikan opas, 1998, Suomalaisia vaakunoita, 2006, ja Vaakunaselitys, 2010) ja kuvittamiseen. H\xc3\xa4n on Suomen Heraldisen Seuran j\xc3\xa4sen ja toiminut seuran varapuheenjohtajana sek\xc3\xa4 lausuntotoimikunnan puheenjohtajana._NEWLINE_Heraldiikan perusopetusta h\xc3\xa4n sai 1980-luvun alussa Taideteollisen korkeakoulun t\xc3\xa4ydennyskoulutusosastossa j\xc3\xa4rjestetyll\xc3\xa4 heraldiikan kurssilla, jonka opettajina olivat mm. Olof Eriksson ja Jukka Pellinen. H\xc3\xa4n on lis\xc3\xa4ksi opiskellut mainontaa ja tiedottamista eri kursseilla._NEWLINE_Ammattikoulutukseltaan h\xc3\xa4n on Merisotakoulusta valmistunut (1963) meriupseeri (komentajakapteeni 1980). H\xc3\xa4n palveli puolustusvoimissa (1963\xe2\x80\x931989) mm. Merisotakoulussa reserviupseerien ja kadettien kouluttajana. Pisimm\xc3\xa4n yht\xc3\xa4jaksoisen ajan, runsaat yksitoista vuotta, h\xc3\xa4n toimi Ruotuv\xc3\xa4ki-lehden p\xc3\xa4\xc3\xa4toimittajana p\xc3\xa4\xc3\xa4esikunnan tiedotusosastossa (1976\xe2\x80\x931988). Talari on suunnitellut Suomen merivoimien tunnuksen 1987 ja 1993.'